ΓΡΑΠΤΗ ΕΡΩΤΗΣΗ E-0658/97 υποβολή: Klaus Lukas (NI) προς την Επιτροπή (6 Μαρτίου 1997)

Θέμα: Δασμοί αντιντάμπιγκ σε βαμβακερά υφάσματα

Κατά τις πληροφορίες μου, η καθιέρωση δασμών αντιντάμπιγκ (21 Νοεμβρίου 1996) για βαμβακερά υφάσματα που προέρχονται από την Αίγυπτο, τις Ινδίες, την Κίνα, την Ινδονησία, το Πακιστάν και την Τουρκία έχει οδηγήσει σε σημαντική επιδείνωση της ανταγωνιστικής θέσης των μονάδων εξευγενισμού της ΕΕ.

Κατά τα φαινόμενα, από τους τελωνειακούς αυτούς δασμούς επωφελείται ιδιαίτερα επίσης η ελβετική βιομηχανία εξευγενισμού προϊόντων, αφού μπορεί να προμηθεύεται αυτά τα υφάσματα χωρίς δασμούς αντιντάμπιγκ και συνεπώς να προσφέρει υπό ευνοϊκότερους όρους τα προϊόντα της στην αγορά της ΕΕ.

1. Για ποιους λόγους θεσπίστηκε αυτός ο δασμός;

2. Ποια είναι η εκτίμηση των επιπτώσεων αυτού του δασμού αντιντάμπιγκ στην ευρωπαϊκή βιομηχανία εξευγενισμού προϊόντων βάμβακος;

3. Ποιες είναι οι συνέπειες για την ευρωπαϊκή βιομηχανία εξευγενισμού οι οποίες απορρέουν από τον εν λόγω κανονισμό για τη θέσπιση δασμών αντιντάμπιγκ;

4. Ποια υπολογίζεται ότι θα είναι στο πλαίσιο αυτό η απώλεια των θέσεων εργασίας;

5. Γιατί δεν έχουν προβλεφθεί στον κανονισμό για τη θέσπιση δασμών αντιντάμπιγκ μέτρα ώστε να αποφευχθεί το ενδεχόμενο να τεθεί η ευρωπαϊκή βιομηχανία εξευγενισμού σε μειονεκτικότερη θέση;

6. Πως είναι δυνατόν να βρίσκονται σε πλεονεκτικότερη θέση ως προς τους όρους ανταγωνισμού οι ελβετικές ή και τουρκικές επιχειρήσεις οι οποίες δεν υποχρεούνται στην καταβολή αυτού του δασμού αντιντάμπιγκ;

7. Ποια είναι τα μέτρα τα οποία θα θεσπίσει ακόμη στο πλαίσιο αυτό η Επιτροπή;

8. Ποια είναι η τοποθέτηση της Επιτροπής έναντι της πρότασης επιβολής δασμών αντιντάμπιγκ σε έτοιμα υφαντουργικά προϊόντα;

Απάντηση του Sir Leon Brittan εξ ονόματος της Επιτροπής (7 Απριλίου 1997)

H διαδικασία άρχισε στις 21 Φεβρουαρίου 1996, κατόπιν καταγγελίας που υποβλήθηκε στις 8 Ιανουαρίου 1996 από την επιτροπή των βιομηχανιών κλωστοϋφαντουργίας βάμβακα και συναφών ειδών της ΕΚ (Eurocoton) για λογαριασμό των ενδιαφερόμενων βιομηχανιών του κλάδου αυτού στην Κοινότητα.

Από την έρευνα που επακολούθησε προέκυψε ότι κατά το έτος 1995 τα υπόψη εμπορεύματα πωλήθηκαν σε τιμές ντάμπινγκ στην κοινοτική αγορά και ότι για το λόγο αυτό οι κοινοτικοί παραγωγοί υπέστησαν ουσιαστικές ζημίες. Προκειμένου να παύσει η αποδεδειγμένη αυτή στρέβλωση της αγοράς, στις 18 Νοεμβρίου 1996 εισήχθησαν οι ήδη εφαρμοζόμενοι προσωρινοί δασμοί αντιντάμπινγκ.

Κατά τη διάρκεια της εξέτασης, έλαβαν γραπτώς θέση παραγωγοί, χρήστες και εισαγωγείς από την Κοινότητα, μεταξύ των οποίων και ενώσεις επιχειρήσεων εξευγενισμού υφαντικών υλών. Αυτοί διατείνονται ότι η εισαγωγή μέτρων θα μπορούσε να έχει κάποιες σοβαρές επιπτώσεις στις κατάντη επιχειρήσεις οι οποίες θα αντιμετώπιζαν αύξηση κόστους.Πιό συγκεκριμένα, οι επιχειρήσεις αυτές θα είχαν να αντιμετωπίσουν αυξημένο κόστος πρώτων υλών. Σύμφωνα με εκτιμήσεις της Επιτροπής, στην Κοινότητα 23.000 εργαζόμενοι απασχολούμενοι στη μεταποίηση των εν λόγω εμπορευμάτων.

Εφόσον η Ελβετία και άλλες χώρες θα είχαν ενδεχομένως τη δυνατότητα να συνεχίσουν να προμηθεύονται στη συνέχεια ακατέργαστα βαμβακερά υφάσματα χωρίς την επιβολή των εν λόγω δασμών αντιντάμπινγκ, δεν αποκλείεται τα εξευγενιζόμενα βαμβακερά υφάσματα των εξαγωγικών τους επιχειρήσεων να αποκτούν με τον τρόπο αυτό κάποια πλεονεκτήματα από άποψη ανταγωνισμού. Πάντως η Επιτροπή δεν διαθέτει πληροφορίες όσον αφορά τις τιμές και τα στοιχεία κόστους στις εν λόγω χώρες.

Σχετικά όμως πρέπει να παρατηρηθεί ότι ελάχιστοι εισαγωγείς και μεταποιητές στην Κοινότητα αναγγέλθηκαν και διεβίβασαν πληροφορίες εντός της τιθέμενης στη σχετική ανακοίνωση προθεσμίας, οπότε τα δεδομένα που προέκυψαν, δεν ήταν δυνατό να θεωρηθούν ως αντιπροσωπευτικά. Επιπλέον, οι λήψεις θέσης δεν περιείχαν αρκετές πληροφορίες ή αποδεικτικά στοιχεία ώστε να έχει η Επιτροπή τη δυνατότητα να αξιολογήσει πλήρως τις επιπτώσεις του δασμού στις κατάντη επιχειρήσεις. Πάντως, σύμφωνα με τις πληροφορίες που έχει στη διάθεσή της η Επιτροπή, λαμβανομένων υπόψη του ποσοστού κόστους παραγωγής που αντιπροσωπεύουν τα ακατέργαστα βαμβακερά υφάσματα καθώς και της ευρείας ποικιλίας εφαρμογών τους δεν είναι δυνατός ο σαφής καθορισμός των επιπτώσεων των δασμών στις κατάντη βιομηχανίες. Δεδομένου του πλήθους πηγών εφοδιασμού που προσφέρονται στη μεταποιητική βιομηχανία και του υφιστάμενου ανταγωνισμού για το λόγο αυτό στην κοινοτική αγορά, πρέπει να θεωρηθεί ότι, συνολικά, η κατάσταση της Κοινοτικής αγοράς δεν έχει επηρεασθεί αισθητά.

Επί του παρόντος η Επιτροπή δεν θεωρεί ότι έχει τη δυνατότητα να επιβάλει δασμούς αντιντάμπινγκ σε έτοιμα υφάσματα ή κλωστοϋφαντουργικά προϊόντα, δεδομένου ότι οι βιομηχανίες του ενδιαφερόμενου κλάδου δεν έχουν ζητήσει την έναρξη διαδικασίας αντιντάμπινγκ όσον αφορά τις εισαγωγές ετοίμων κλωστοϋφαντουργικών προϊόντων. Βεβαίως η Επιτροπή είναι έτοιμη να ασχοληθεί με οποιοδήποτε δεόντως αιτιολογημένο αίτημα του εν λόγω κοινοτικού κλάδου.